Broj: 711-I-597-P-69/22-02-19

Zagreb, 11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Tatjane Purkić, direktorice Lokalne razvojne agencije-Poduzetnički centar Garešnica d.o.o., za davanjem očitovanja Povjerenstva**,na 158. sjednici održanoj dana 11. veljače 2022.g. daje sljedeće

**OČITOVANJE**

**Sukladno članku 3. stavku 1. podstavku 40. ZSSI-a, direktor trgovačkog društva Lokalna razvojna agencija-Poduzetnički centar Garešnica d.o.o. obveznik je ZSSI-a, obzirom da se radi o trgovačkom društvu u 100% vlasništvu jedinice lokalne samouprave.**

Obrazloženje

Zahtjev za očitovanjem Povjerenstva podnijela je Tatjana Purkić, direktorica Lokalne razvojne agencije-Poduzetnički centar Garešnica d.o.o. U Povjerenstvu zahtjev je zaprimljen 02. veljače 2022. godine pod poslovnim brojem 711-U-2128-P-69/22-01-1, povodom kojeg se vodi predmet broj P-69/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu podnositeljica navodi da je Lokalnoj razvojnoj agenciji - Poduzetničkom centru Garešnica d.o.o. osnivač Grad Garešnica te da navedeno trgovačko društvo ima direktora koji nije niti ravnatelj, niti predsjednik niti član uprave pa postavlja upit je li on obveznik ZSSI-a.

Člankom 3. stavkom 1. i 2. ZSSI-a propisano je tko su obveznici u smislu navedenog Zakona.

Člankom 422. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19) propisano je da je jedan od organa društva s ograničenom odgovornošću Uprava društva koja se sastoji se od jednoga ili više direktora. Stavkom 2. istog članka Zakona propisano je da Uprava vodi poslove društva u skladu s društvenim ugovorom, odlukama članova društva i obveznim uputama skupštine i nadzornog odbora, ako ga društvo ima. Stavkom 3. propisano je da se način rada uprave propisuje društvenim ugovorom. Ako neka pitanja glede načina rada uprave nisu uređena društvenim ugovorom ili ovim Zakonom, može ih urediti uprava posebnim aktom koji u tu svrhu donosi.

Člankom 426. Zakona o trgovačkim društvima propisano je da društvo zastupa uprava.

Uvidom u sudski registar Trgovačkog suda u Bjelovaru pod brojem MBS: 010094703 upisano trgovačko društvo Lokalna razvojna agencija-Poduzetnički centar Garešnica d.o.o. čiji je osnivač Grad Garešnica. Kao direktorica navedenog društva upisana je Tatjana Purkić, koja društvo zastupa pojedinačno i samostalno.

Slijedom navedenog, Povjerenstvo ističe kako direktor trgovačkog društva Lokalna razvojna agencija-Poduzetnički centar Garešnica d.o.o., koja je upisana u sudski registar kao osoba koja zastupa navedeno trgovačko društvo, obavlja upravo one poslove koji su, sukladno citiranim odredbama Zakona o trgovačkim društvima, u nadležnosti uprave društva, slijedom čega se smatra direktoricom, odnosno jedinim članom Uprave trgovačkog društva.

Stoga, Povjerenstvo ističe da je direktor predmetnog trgovačkog društva, temeljem članka 3. stavka 1. podstavka 40. ZSSI-a obveznik ZSSI-a i dužan je pridržavati se njegovih odredbi.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana